Rapid nu a avut milă de FCSB. Echipa antrenată de Cristiano Bergodi a câștigat derby-ul de pe Arena Națională, scor 4-0, în etapa a 30-a din SuperLiga. Giuleștenii au reaprins lupta pentru câștigarea titlului. Vivi Răchită a fost surprins total de jocul modest al "roș-albaștrilor".
Rapid a deschis scorul prin Florin Iacob în finalul primei reprize. Partea a doua a jocului le-a aparținut în totalitate giuleștenilor. Albion Rrahmani și Ermal Krasniqi au făcut spectacol. Doar 4 puncte le mai despart în clasament pe FCSB și Rapid, primele două clasate, după înjumătățire.
Vivi Răchită a scos în evidență jocul extrem de modest din apărare al "roș-albaștrilor". "I-a lovit acceleratul. Așa apărare cum am văzut aseară la FCSB nu am mai văzut de mult. Parcă era o echipă de liga a doua care este surclasată de o echipă de eșalon superior.
Au fost greșeli incredibile de poziționare. N-am văzut atitudine. Vezi că te umilește, măcar un cartonaș galben. Aici au greșit jucătorii FCSB pentru că și-au atras foarte multe critici din partea suporterilor", a declarat Vivi Răchită, la FANATIK SUPERLIGA, pe Prima Sport 1.
Vivi Răchită consideră că FCSB ar fi trebuit să îl trimită pe teren pe Vlad Chiricheș. Analistul FANATIK SUPERLIGA susține că jucătorii lui Charalambous și Pintilii nu au dat dovadă de agresivitate pozitivă.
"Ai o zi proastă, te bate, dar măcar încerci să te lupți cu ei. Nu să treacă pe lângă tine și să râdă de tine. A fost umilitor. Nu-mi aduc aminte de un asemenea meci.
Nu se poate! Îl ai pe Chiricheș care a jucat și care are valoare. Cristian Săpunaru face 40 de ani. E vorba de poziționare. Săpunaru nu aleargă foarte mult, dar își pune mintea la contribuție.
Ca fundaș central trebuie să găsești soluțiile de a închide culoarele, de a dubla. Dacă era Chiricheș în teren, îl mai vedeai pe Dawa la 70 de metri de poartă? Cea mai bună perioadă a lui Dawa a fost când juca cu Chiricheș", au fost cuvintele lui Vivi Răchită, la FANATIK SUPERLIGA.
Florin Gardoș speră ca jucătorii echipei lui Gigi Becali să nu fie afectați la nivel mental. Fostul fundaș a criticat defensiva "roș-albastră". "Am fost șocat. Nu am plâns. Și eu aș fi plâns de bucurie. Sunt de acord, poți să pierzi un meci.
Putea să fie lovitura liberă și contraatac, să se termine 0-2. Ok, e un duș rece și începe play-off-ul. La 0-4 nu e mai e un duș rece. Au fost criticați și e normal. Sper să nu afecteze echipa moral pentru că începe play-off-ul.
Au dominat tot campionatul și ar fi păcat să se întâmple ceva acum. Un fundaș central niciodată nu are cum să îl expună pe celălalt fundaș central în halul ăsta. E o regulă la fotbal, o știm cu toții. Trebuie să fie marcajul preventiv 2 contra 1", a declarat Florin Garoș, la FANATIK SUPERLIGA, pe Prima Sport 1.